Էդիթ Ռուզվելտ

Էդիթ Կերմիտ Ռուզվելտ (ի ծնե՝  Քարոու,), ԱՄՆ-ի նահագահ Թեոդոր Ռուզվելտի երկրորդ կինը։

Վաղ կյանք 
Էդիթը ծնվել է Քոնեքթիքութ նահանգի Նորվիչ քաղաքում՝ վաճառական Չարլզ Քարոուի (1825-1883) և Գերտրուդա Էլիզաբեթ Թայլերի (1836-1895) ընտանիքում։ Գերտրուդայի հայրը՝ Դանիել Թայլերը (1799-1882), ծառայել է որպես Միության գեներալ Ամերիկայի քաղաքացիական պատերազմում։

Էդիթն ունեցել է կրտսեր քույր՝ Էմիլի Թայլեր Քարոուն (1865-1939)։ Էդիթը նաև ունեցել է՝ Կերմիտ անունով (1860, փետրվար-1860, օգոստոս), որը մահացել է նրա ծնունդից մեկ տարի առաջ։ «Կերմիտ» անունը, որը Էդիթի ծնողներն ընտրել են որպես իր եղբոր համար, եղել է մեծ քեռու՝ Ռոբերտ Կերմիտի ազգանունը։ Իր մանկության տարիներին Էդիթը հայտնի է եղել որպես «Էդի»։ 

Էդիթը մեծացել է Նյու Յորքի Յունիոն Սքվերում գտնվող առանձնատանը։ Հարևանությամբ ապրել է Թեոդոր «Թեդդի» Ռուզվելտը (1858-1919)։ Էդիթը նրա կրտսեր քրոջ՝ Կորինի լավագույն ընկերն էր (1861-1933)։

Էդիթը, Կորինը, Թեդդին ևւ Էլիոթը միասին սովորել են Ռուզվելտի ընտանիքի տանը։ Ավելի ուշ Էդիթը հաճախել է միսս Քոմսթոքի ավարտական դպրոց։

Թեև Էդիթն ու Թեդին կարող էին պատանեկան սիրավեպ ունենալ, բայց հարաբերությունները խամրել են, երբ Թեդին գնացել է Հարվարդի համալսարան։ Հարվարդում գտնվելու ժամանակ Թեդին հանդիպել է Ալիս Լիին։ Թեդին և Ալիսը ամուսնացել են 1880 թվականին։ Էդիթը նույնպես ներկա է եղել հարսանիքին։

Ամուսնություն 
Ալիս Լի Ռուզվելտը մահացել է 1884 թվականին՝ ունենալով Ալիս անունով մի աղջիկ։ Թեդին և Էդիթը վերականգնել են իրենց հարաբերությունները 1885 թվականին։ Նրանք ամուսնացել են 1886 թվականի դեկտեմբերի 2-ին Լոնդոնի Հանովեր հրապարակում։ Թեդիի խաչեղբայրը եղել է Սեսիլ Սպրինգ Ռայսը, որը հետագայում՝ Առաջին համաշխարհային պատերազմի տարիներին, ծառայել է ԱՄՆ-ում Բրիտանիայի դեսպան և սերտ բարեկամություն է պահպանել զույգի հետ ամբողջ կյանքի ընթացքում։

Իրենց մեղրամիսից հետո զույգն ապրել է Նյու Յորք նահանգի Լոնգ Այլենդ կղզու Սագամոր բլուրում։

Միասին զույգը դաստիարակել է Ալիսին (Թեդիի դուստրը նախորդ ամուսնությունից) և իրենց սեփական երեխաներին՝ Թեոդոր (1887), Կերմիտ (1889), Էթել (1891), Արչիբալդ (1894) և Քվենտին (1897)։

1888 թվականին Թեոդորը նշանակվել է Միացյալ Նահանգների քաղաքացիական ծառայության հանձնաժողովում, որտեղ ծառայել է մինչև 1895 թվականը։ Չնայած, որ Էդիթն աջակցում էր այդ պաշտոնը ստանձնելու ամուսնու որոշմանը, նա տխրել է, քանի որ նա այդ ժամանակ հղի էր և ստիպված պետք է մնար Սագամոր Հիլում։ Կերմիտ Ռուզվելտը ծնվել է 1889 թվականի հոկտեմբերի 10-ին, իսկ երեք ամիս անց Էդիթը երեխաների հետ տեղափոխվել է Վաշինգտոն։ Այս ժամանակահատվածում Էդիթն ու Հենրի Ադամսը մտերիմ ընկերներ են դարձել։

Էդիթի պնդմամբ Թեոդորը 1894 թվականին Նյու Յորքի քաղաքապետի պաշտոնում չի առաջադրվել, քանի որ Էդիթը նախընտրել է նրանց կյանքը Վաշինգտոնում և նրա աշխատանքը ԱՄՆ-ի քաղաքացիական ծառայության կոմիսարի պաշտոնում։

Երբ 1895 թվականին Թեոդորը դարձել է Նյու Յորքի ոստիկանության կոմիսար, նրանք տեղափոխվել են Նյու Յորք։ 1897 թվականին Թեդդին ընտրվել է ռազմածովային նավատորմի նախարարի օգնական, և ընտանիքը վերադարձել է Վաշինգտոն։ 

1898 թվականին Էդիթը գնացքով ուղևորվել է Ֆլորիդա նահանգի Տամպա քաղաք՝ ամուսնուն իսպանա-ամերիկյան պատերազմ ճանապարհելու նպատակով։

1898 թվականի հոկտեմբերին, երբ Ռուզվելտն առաջադրվել է նահանգապետի պաշտոնում, Էդիթն օգնել է պատասխանել նրա նամակներին, բայց չի մասնակցել նախընտրական քարոզարշավին։

Նյու Յորքի առաջին տիկին 
Արդիականացրել է նահանգապետի առանձնատունը, միացրել տեղի կանանց ակումբին և շարունակել օգնել ամուսնու նամակագրությանը։ Նյու Յորքի առաջին տիկնոջ՝ Էդիթի մոտ սովորություն է առաջացել, որը պահպանել է նաև Սպիտակ տանը, նա յուրաքանչյուր ձեռքին ծաղկեփունջ է պահել։ Էդիթը անծանոթի ձեռքը սեղմելու փոխարեն նախընտրել է գլուխ խոնարհել՝ ի նշան ողջույնի։ 

Էդիթը կրկին տեղափոխվել է Վաշինգտոն 1900 թվականին, երբ Ռուզվելտը ստանձնել է փոխնախագահի պաշտոնը։

Ծանոթագրություններ 

 

ԱՄՆ-ի առաջին տիկիններ